梅市暮歸
作者：陸游
朝代：宋

paragraphs: 老境惟閉門，不與事物接。
時逢佳山水，尚復快登涉。
山程策小蹇，水泛搖短楫。
今茲稅駕地，佳事喜稠疊。
雲生溼行縢，風細掠醉頰。
旅羹芼玉糝，僧飯敷白氎。
葑火煨芋魁，瓦甑炊豆莢。
經行出幽圃，懷抱頗自愜。
枯籬絡丹實，深澗堆黄葉。
白雲橫谷口，綠篠穿山脅。
還家寧迫暮，取路羞徑捷。
何當倚蒲龕，一坐十小劫。